Lauri Kettunen

**Lauri Einari Kettunen** VR I/2 ja VR III/2 (10. september 1885 Joroinen – 26. veebruar 1963 Helsingi) oli  soome murrete ja läänemeresoome keelte uurija. Töötas Tartu Ülikooli ja Helsingi Ülikooli professorina.

## Õpinguaeg
Kettunen sündis põllumehe pojana Joroineni vallas. 1905. aastal lõpetas Kuopio Soome Ühiskooli, misjärel hakkas Helsingi ülikoolis õppima soome keelt ja sugulaskeeli. Õppejõudude seas oli Eemil Nestor Setälä.

1908. aastal pärast kolme aastat õpinguid kirjutas Kettunen kandidaadiuurimuse soome keele ja kirjanduse erialal. Samal aastal külastas ta esimest korda Eestit. Litsentsiaadiks sai ta 1912. aastal ja aasta hiljem kaitses doktoriväitekirja. Doktoriväitekiri käsitles eesti keele Kodavere murraku häälikuajalugu ("Lautgeschichtliche Untersuchung über den kodaferschen Dialekt").

## Akadeemiline karjäär
 
1914. aastal sai Kettunen Helsingi Ülikooli soome keele dotsendiks ja töötas Kettunen Helsingi Ülikooli soome filoloogia dotsendina. Aastail 1920–1925 tegutses ta ka Tartu Ülikooli läänemeresoome keelte professorina. 

1929. aastal nimetati Kettunen Helsingi Ülikooli läänemeresoome keelte professoriks. Selles ametis oli ta 1938. aastani. Ametikoht muudeti 1939. aasta algusest eesti ja lähisugulaskeelte professuuriks. Sellest ametist jäi Kettunen pensionile 1953. aastal. Palgata puhkuste ajal tegutses ta aastatel 1935–1937 ja 1941–1944 õppejõuna Budapestis Ungari Kuninglikus Péter Pázmány Ülikoolis.

Lauri Kettunen osales Kotikielen Seura, Soome-Ugri Seltsi ja Soome Kirjanduse Seltsi tegevuses. Ta oli 1920. aastal loodud Akadeemilise Emakeele Seltsi asutajate seas ja aastail 1920–1924 seltsi esimees. 1959. aastal sai Kettunen Soome Teaduste Akadeemia auhinna (500&nbsp;000 marka) tunnustusena teenete eest läänemeresoome keelte uurijana.

Kettunen vaidles korduvalt Lauri Hakulisega muu hulgas keeleajaloo teemadel. Rohkem kui ühes vaidlusküsimuses on alles hilisem uurimistöö suutnud näidata "rabulist Kettuse" seisukoha õigsust. Keelekorralduses esindas Kettunen sageli vabameelsemat seisukohta kui Hakulinen ja Eemil Arvi Saarimaa, kelle õpiku "Hyvää ja huonoa suomea" vastukaaluks kirjutas Kettunen õpiku "Hyvää vapaata suomea".

## Ekspeditsioonid
Hõimurahvaste kultuur ja selle arendamine oli Lauri Kettuse südameasi. Kettunen käis palju läänemeresoome keeli rääkivate rahvaste juures, kogudes keelenäiteid. Kettunen külastas oma reisidel eestlasi, vadjalasi, vepslasi, liivlasi ja karjalasi ning samuti Värmlandi metsasoomlasi Rootsis.

1920. aastate lõpus ja 1930. aastatel reisis Lauri Kettunen Soomes, uurides soome murdeerinevusi ja kaardistades murdealasid. Töö oli tohutu, sest Kettuse eesmärgiks oli külastada peaaegu kõiki Soome kihelkondi. Kettunen intervjueeris inimesi nende kodudes, aga ka vanadekodudes ja vanglates. Reisides liikus Kettunen jalgratta, suuskade, mootorratta ja hiljem autoga.

Uurimistöö tulemusena valminud "Murrekartasto" sisaldab 213 tähtsama murdenähtuse levikut näitavat kaarti. Hilisemad lühendatud trükid sisaldavad 64 kaarti.

## Pere ja vaba aeg
Lauri Kettusel ja tema naisel Hiljal oli kolm last, kellest kaks surid noorelt.

Lisaks teaduslikule karjäärile harrastas Lauri Kettunen ilukirjandust. Ta kirjutas proosat, luulet ja näidendeid. Osa Kettuse ilukirjanduslikust loomingust avaldati varjunime **Toivo Hovi** all. Kettunen tõlkis soome keelde eesti luuletaja Bernard Kangro luuletusi ja kirjutas ise eestikeelse luulekogu "Südame sillad" (Helsingi, 1960). Ta oli ka teosoofia toetaja.

Kettunen on maetud Helsingisse Hietaniemi kalmistule.

## Mälestuse jäädvustamine
Tartu Ülikooli peahoone auditooriumis 139 asub Lauri Kettuse bareljeef.

2005. aastal toimus Tartus ettekandekoosolek "Lauri Kettunen 120".

2024. aasta kevadel algatas Emakeele Selts eesotsas Jüri Valgega annetuste kogumise Lauri Kettuse mälestusmärgi püstitamiseks Tartusse.

## Tunnustus

* Eesti Vabaduse Risti I liigi 2. järk (1920)
* Eesti Vabaduse Risti III liigi 2. järk (1925)

## Teoseid
*"Vatjan kielen äännehistoria" (1915)
*"Viron ja suomen eroavaisuudet" (1916)
*"Virolais-suomalainen sanakirja" (1917)
*"Lõunavepsa häälik-ajalugu" (1922)
*Näytteitä etelävepsästä I (1920) ja II (1925)
*"Eestin kielen oppikirja" (1928)
*"Eestin kielen äännehistoria" (1929)
*"Suomen murteet I. Murrenäytteitä" (1930)
*"Suomen murteet II. Murrealueet" (1930)
*"Suomen murteet III. A. Murrekartasto ja B. Selityksiä murrekartastoon" (1940)
*"Lauseopillinen tutkimus vepsän murteista" (1943)
*"Tieteen matkamiehenä" (1945)
*"Tisza tulvii – Ilona, Ilona!" Toivo Hovi nime all (1945)
*"Tieteen matkamiehen uusia elämyksiä" (1948)
*"Hyvää vapaata suomea" (1949)
*"Suomen kielen ohjesanastoa" (1949)
*"Suutari Vilihunen" Toivo Hovi nime all (1950)
*"Lalli Lallonpoika" Toivo Hovi nime all (1960)
*"Matkapakinoita ja muita muistelmia 1925–1960" (1960)
*"Kahdeksan matkaa Vermlannin metsäsuomalaisiin" (1960)
*"Laadogast Balatonini: mälestusi 1918–1924" (eesti keeles 1999)

## Viited

## Välislingid
* Jüri Valge "Lauri Kettuse viis tulemist" Emakeele Seltsi aastaraamat 51 (2005), lk 288–303
* Riho Grünthal "Lauri Kettunen – eesti keele eestkostja Soomes" Emakeele Seltsi aastaraamat 52 (2006)
* Lauri Kettunen: Suomen murteet – Murrekartasto Murdeatlase veebiversioon
* Lauri Kettunen Estofilia, 2018
* Saade "Eesti lugu" Lauri Kettusest Vikerraadio, 1. detsember 2007
* "Keelesaade. Lauri Kettunen ja Eesti" Vikerraadio, 2. juuni 2024
* Jüri Valge. Eesti keele sõber Lauri Kettunen väärib mälestusmärki Postimees, 21. mai 2024